ธพว.ดันผู้ประกอบการใหม่
คณะกรรมการธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์ หรือ ธพว.)
13 ก.พ. 2559

คณะกรรมการธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์ หรือ ธพว.) เห็นชอบการจัดกระบวนการบริหารของธนาคาร เพื่อรองรับการเป็นธนาคารเพื่อพัฒนาผู้ประกอบการเอสเอ็มอีอย่างแท้จริง โดยให้จัดสรรงบปีละ 30% ของกำไร หรือประมาณ 350 ล้านบาท เพื่อสนับสนุนนวัตกรรมมาใช้ปรับปรุงสินค้าให้ผู้ประกอบการ หรือจ้างที่ปรึกษาช่วยทำตลาดให้ผู้ประกอบการ 
นางสาลินี วังตาล ประธานคณะกรรมการเอสเอมอีแบงก์ ระบุว่า เงินช่วยเหลือเอสเอ็มอีดังกล่าว เป็นคนละส่วนกับกองทุนร่วมทุน 2,000 ล้านบาท ที่ธนาคารดำเนินการอยู่ และอนุมัติร่วมทุนแล้ว 3 ราย เป็นเงิน 20 ล้านบาท และมีบริษัทสนใจร่วมลงทุนอีก 6 ราย วงเงิน 110 ล้านบาท
นอกจากนี้ บอร์ดยังอนุมัติให้ปรับโครงสร้างใหม่ โดยเพิ่มสายงานพัฒนาผู้ประกอบการ 4 ฝ่ายงาน ได้แก่ ฝ่ายพัฒนาผู้ประกอบการใหม่ ฝ่ายพัฒนาผู้ประกอบการเอสเอ็มอีที่มีอยู่แล้ว และ ฝ่ายร่วมลงทุนอีก 2 ฝ่าย 
นายมงคล ลีลาธรรม กรรมการผู้จัดการ เอสเอ็มอีแบงก์ กล่าวว่า เดือน ม.ค. 2559 ธนาคารมีกำไร 190 ล้านบาท จากการปล่อยสินเชื่อเพิ่ม 5,743 ล้านบาท ส่วนหนึ่งมาจากการปล่อยสินเชื่อดอกเบี้ยต่ำ 3,600 ล้านบาท และสินเชื่อนโยบาย 1,900 ล้านบาท ส่งผลให้มีสินเชื่อคงค้าง 9.01 หมื่นล้านบาท ขณะที่สินเชื่อไม่ก่อให้เกิดรายได้ เดือน ม.ค.เพิ่มขึ้น 143 ล้านบาท เป็น 2.35 หมื่นล้านบาท แต่สัดส่วนลดลงจาก 27.23% เป็น 26.16% เพราะปล่อยสินเชื่อใหม่ได้เพิ่มมากกว่า